CELEX: 32018D0743
Language: lt
Date: 2018-05-16 00:00:00
Title: 2018 m. gegužės 16 d. Komisijos įgyvendinimo sprendimas (ES) 2018/743 dėl Europos Parlamento ir Tarybos reglamente (ES) 2016/679 nustatytų administracinio bendradarbiavimo nuostatų įgyvendinimo naudojantis Vidaus rinkos informacine sistema bandomojo projekto (Tekstas svarbus EEE. )

18.5.2018   
            
            
               LT
            
            
               Europos Sąjungos oficialusis leidinys
            
            
               L 123/115
            
         KOMISIJOS ĮGYVENDINIMO SPRENDIMAS (ES) 2018/743
   2018 m. gegužės 16 d.
   dėl Europos Parlamento ir Tarybos reglamente (ES) 2016/679 nustatytų administracinio bendradarbiavimo nuostatų įgyvendinimo naudojantis Vidaus rinkos informacine sistema bandomojo projekto
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1024/2012 dėl administracinio bendradarbiavimo per Vidaus rinkos informacinę sistemą, kuriuo panaikinamas Komisijos sprendimas 2008/49/EB (IMI reglamentas) (1), ypač į jo 4 straipsnio 1 dalį,
   kadangi:
   
               (1)
            
            
               Reglamentu (ES) Nr. 1024/2012 sukurta Vidaus rinkos informacinė sistema (toliau – IMI) yra bendradarbiaujant su valstybėmis narėmis Komisijos sukurta ir internetu prieinama taikomoji programa, skirta padėti valstybėms narėms praktiškai įgyvendinti Sąjungos aktuose nustatytus keitimosi informacija reikalavimus suteikiant galimybę naudotis centralizuotu ryšių palaikymo mechanizmu, kad būtų sudarytos palankesnės sąlygos tarpvalstybiniam keitimuisi informacija ir tarpusavio pagalbai;
            
         
               (2)
            
            
               Europos Parlamento ir Tarybos reglamentu (ES) 2016/679 (2) nustatomos taisyklės, susijusios su fizinių asmenų apsauga tvarkant jų asmens duomenis, ir su laisvu asmens duomenų judėjimu susijusios taisyklės. Jame išdėstytos priežiūros institucijų tarpusavio, priežiūros institucijų ir Europos duomenų apsaugos valdybos (toliau – Valdyba) ir, atitinkamais atvejais, Komisijos administracinio bendradarbiavimo procedūros. IMI galėtų būti veiksminga priemonė įgyvendinant Reglamente (ES) 2016/679 nustatytas administracinio bendradarbiavimo nuostatas. Todėl reikia įgyvendinti Reglamento (ES) Nr. 1024/2012 4 straipsnyje nurodytą bandomąjį projektą;
            
         
               (3)
            
            
               tais atvejais, kai valstybės narės, vadovaudamosi Reglamentu (ES) 2016/679, yra paskyrusios priežiūros instituciją, kuri vykdo vieno bendro informacinio punkto funkciją, toks informacinis punktas taip pat turėtų būti laikomas kompetentinga institucija pagal šį bandomąjį projektą;
            
         
               (4)
            
            
               siekiant užtikrinti Reglamento (ES) 2016/679 nuostatų nuoseklų taikymą, apibrėžiant priežiūros institucijų, Komisijos ir Valdybos bendradarbiavimą, IMI turėtų būti numatyta saugoti visus su keitimusi informacija susijusius duomenis. IMI turėtų būti galimybė priežiūros institucijoms pakartotinai naudoti tokius duomenis bet kokiam paskesniam tvarkymui keičiantis informacija pagal Reglamento (ES) 2016/679 56 ir 60–66 straipsnius;
            
         
               (5)
            
            
               IMI turėtų būti numatyta funkcija, kuria naudodamasi Europos duomenų apsaugos valdyba pagal Reglamento (ES) 2016/679 70 straipsnio 1 dalies d–k, m ir x punktus galėtų dalytis dokumentais ir informacija, reikalinga užtikrinti, kad atvejai būtų nagrinėjami nuosekliai ir laiku;
            
         
               (6)
            
            
               vadovaujantis Reglamento (ES) Nr. 1024/2012 4 straipsnio 2 dalimi Komisija Europos Parlamentui ir Tarybai turi pateikti bandomojo projekto rezultatų vertinimą. Tikslinga nustatyti datą, iki kurios toks vertinimas turėtų būti pateiktas;
            
         
               (7)
            
            
               Reglamentas (ES) 2016/679 bus taikomas nuo 2018 m. gegužės 25 d. Todėl šis sprendimas turėtų būti taikomas nuo tos pačios dienos;
            
         
               (8)
            
            
               šiame sprendime numatytos priemonės atitinka pagal Reglamento (ES) Nr. 1024/2012 24 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Bandomasis projektas
   Dėl Reglamento (ES) 2016/679 56, 60–66 straipsnių ir 70 straipsnio 1 dalies d–k, m ir x punktų bus vykdomas bandomasis projektas, kuriuo siekiama įgyvendinti tuose straipsniuose nustatytas administracinio bendradarbiavimo nuostatas naudojantis Vidaus rinkos informacine sistema (toliau – IMI).
   2 straipsnis
   Kompetentingos institucijos
   Šiame bandomajame projekte Reglamento (ES) 2016/679 51 straipsnyje nurodytos priežiūros institucijos ir Reglamento (ES) 2016/679 68 straipsnyje nurodyta Europos duomenų apsaugos valdyba (toliau – Valdyba) laikomos kompetentingomis institucijomis.
   3 straipsnis
   Administracinis priežiūros institucijų tarpusavio bendradarbiavimas
   1.   Taikant Reglamento (ES) 2016/679 56 straipsnį, IMI visų pirma turėtų būti numatytos šios pagrindinės techninės funkcijos:
   
               a)
            
            
               konsultacijų, skirtų nustatyti vadovaujančią priežiūros instituciją ir visas kitas priežiūros institucijas, susijusias su konkrečiu tarpvalstybinio duomenų tvarkymo atveju, inicijavimas;
            
         
               b)
            
            
               pranešimas apie ketinimą dalyvauti konsultacijose pagal a punktą;
            
         
               c)
            
            
               pranešimas apie ketinimą atvejį nagrinėti vietos lygiu;
            
         
               d)
            
            
               pranešimas apie vadovaujančios priežiūros institucijos ketinimą nagrinėti atvejį arba jo nenagrinėti.
            
         2.   Taikant Reglamento (ES) 2016/679 60 straipsnį, IMI visų pirma turėtų būti numatytos šios pagrindinės techninės funkcijos:
   
               a)
            
            
               pranešimas apie konsultacijas dėl sprendimo projekto ir jų inicijavimas;
            
         
               b)
            
            
               pranešimas apie konsultacijas dėl peržiūrėto sprendimo projekto ir jų inicijavimas;
            
         
               c)
            
            
               pranešimas apie ketinimą dalyvauti konsultacijose pagal a ir b punktus, įskaitant pranešimą apie tinkamus ir pagrįstus prieštaravimus;
            
         
               d)
            
            
               pranešimas apie priimtą sprendimą.
            
         3.   Taikant Reglamento (ES) 2016/679 61 straipsnį, IMI visų pirma turėtų būti numatytos šios pagrindinės techninės funkcijos:
   
               a)
            
            
               prašymas kitai priežiūros institucijai suteikti tarpusavio pagalbos informacijos ir (arba) priežiūros priemonių forma;
            
         
               b)
            
            
               atsakymas į tarpusavio pagalbos prašymą, įskaitant sutikimą arba, išimtiniais atvejais, atsisakymą patenkinti prašymą;
            
         
               c)
            
            
               pranešimas apie pažangą ir priemonių, kurių imtasi siekiant atsakyti į prašymą, rezultatus;
            
         
               d)
            
            
               pranešimas apie bet kokius sąnaudų aspektus.
            
         4.   Taikant Reglamento (ES) 2016/679 62 straipsnį, IMI visų pirma turėtų būti numatytos šios pagrindinės techninės funkcijos:
   
               a)
            
            
               kvietimas dalyvauti vykdant bendras operacijas, įskaitant bendrus tyrimus ir bendras vykdymo užtikrinimo priemones;
            
         
               b)
            
            
               pranešimas apie prašymą dalyvauti bendroje operacijoje arba joje nedalyvauti;
            
         
               c)
            
            
               pranešimas apie sutikimą vykdyti bendrą operaciją.
            
         4 straipsnis
   Administracinis priežiūros institucijų, Valdybos ir Komisijos bendradarbiavimas
   1.   Taikant Reglamento (ES) 2016/679 64 straipsnį, IMI visų pirma turėtų būti numatytos šios pagrindinės techninės funkcijos:
   
               a)
            
            
               prašymas Valdybai pateikti nuomonę dėl:
               
                           i)
                        
                        
                           kompetentingos priežiūros institucijos sprendimo dėl bet kurių 64 straipsnio 1 dalyje išvardytų priemonių projekto;
                        
                     
                           ii)
                        
                        
                           bendro pobūdžio klausimo;
                        
                     
                           iii)
                        
                        
                           klausimo, kuris daro poveikį daugiau nei vienoje valstybėje narėje;
                        
                     
         
               b)
            
            
               pranešimas apie Valdybos nuomonės projektą;
            
         
               c)
            
            
               pranešimas dėl prašymo ir visų pirma Valdybos nuomonės projekto;
            
         
               d)
            
            
               pranešimas apie Valdybos priimtą galutinę nuomonę;
            
         
               e)
            
            
               pranešimas apie ketinimą atsižvelgti į Valdybos nuomonę arba į ją neatsižvelgti ir atitinkamais atvejais iš dalies pakeisti sprendimo projektą ir pranešti apie iš dalies pakeistą sprendimo projektą.
            
         2.   Taikant Reglamento (ES) 2016/679 65 straipsnį, IMI visų pirma turėtų būti numatytos šios pagrindinės techninės funkcijos:
   
               a)
            
            
               prašymas Valdybai pateikti privalomą sprendimą, kai:
               
                           i)
                        
                        
                           susijusi priežiūros institucija pareiškė tinkamų ir pagrįstų prieštaravimų dėl vadovaujančios institucijos sprendimo projekto, o vadovaujanti institucija tokius tinkamus ir pagrįstus prieštaravimus atmetė kaip netinkamus ar nepagrįstus pagal Reglamento (ES) 2016/679 60 straipsnio 4 dalį;
                        
                     
                           ii)
                        
                        
                           esama prieštaringų nuomonių dėl to, kuri iš susijusių priežiūros institucijų yra kompetentinga pagrindinės buveinės atžvilgiu;
                        
                     
                           iii)
                        
                        
                           kompetentinga priežiūros institucija neprašo Valdybos pateikti nuomonę Reglamento (ES) 2016/679 64 straipsnio 1 dalyje nurodytais atvejais;
                        
                     
                           iv)
                        
                        
                           kompetentinga priežiūros institucija neatsižvelgia į Valdybos nuomonę, pateiktą pagal Reglamento (ES) 2016/679 64 straipsnį;
                        
                     
         
               b)
            
            
               pranešimas apie Valdybos privalomo sprendimo projektą;
            
         
               c)
            
            
               pranešimas dėl prašymo ir visų pirma Valdybos privalomo sprendimo;
            
         
               d)
            
            
               pranešimas apie Valdybos priimtą privalomą sprendimą;
            
         
               e)
            
            
               pranešimas apie tai, kad priežiūros institucija atitinkamai pranešė duomenų valdytojui arba duomenų tvarkytojui ir duomenų subjektui apie galutinį sprendimą, ir apie pranešimo datą.
            
         3.   Taikant Reglamento (ES) 2016/679 66 straipsnį, IMI visų pirma turėtų būti numatytos šios pagrindinės techninės funkcijos:
   
               a)
            
            
               pranešimas apie laikinąsias priemones ir jų priėmimo priežastis;
            
         
               b)
            
            
               prašymo dėl Valdybos skubios nuomonės arba skubaus sprendimo pateikimas;
            
         
               c)
            
            
               pranešimas apie Valdybos nuomonės arba sprendimo projektą;
            
         
               d)
            
            
               pranešimas dėl prašymo ir visų pirma Valdybos nuomonės projekto arba sprendimo projekto;
            
         
               e)
            
            
               pranešimas apie Valdybos galutinę nuomonę arba galutinį sprendimą;
            
         
               f)
            
            
               pranešimas apie ketinimą atsižvelgti į Valdybos nuomonę arba į ją neatsižvelgti ir atitinkamais atvejais iš dalies pakeisti sprendimo projektą;
            
         
               g)
            
            
               pranešimas apie tai, kad priežiūros institucija pranešė apie sprendimą susijusioms šalims.
            
         5 straipsnis
   Duomenų saugojimas ir pakartotinis naudojimas paskesniam tvarkymui
   IMI numatoma saugoti duomenis, tvarkytus keičiantis informacija pagal Reglamento (ES) 2016/679 56 ir 60–66 straipsnius. Jei tokie duomenys reikalingi paskesniam tvarkymui pagal šiuos straipsnius, IMI numatomas saugomų duomenų pakartotinis naudojimas.
   6 straipsnis
   Reglamento (ES) 2016/679 nuoseklaus taikymo užtikrinimas
   IMI numatoma funkcija, kuria naudodamasi Valdyba pagal Reglamento (ES) 2016/679 70 straipsnio 1 dalies d–k, m ir x punktus gali dalytis dokumentais ir informacija.
   7 straipsnis
   Vertinimas
   Reglamento (ES) 1024/2012 4 straipsnio 2 dalyje nurodyto bandomojo projekto rezultatų vertinimas pateikiamas Europos Parlamentui ir Tarybai ne vėliau kaip 2021 m. gruodžio 31 d.
   8 straipsnis
   Įsigaliojimas ir taikymas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. gegužės 25 d.
   
      Priimta Briuselyje 2018 m. gegužės 16 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 316, 2012 11 14, p. 1.
   
      (2)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).